Han var ordfører i en økonomisk blomstringstid for kommunen, og han hadde gleden av å åpne både Øvre Ekers kommunale elektricitetsverk og det nye sparebank-og kommunelokalet. Samtidig var perioden preget av økende splittelse mellom flertallet på borgerlig side, som ønsket en stram sparepolitikk, og dem som ønsket en mer aktiv skole- og sosialpolitikk. Dermed sprakk det borgerlige samarbeidet, og Ole Kolkind ble den siste i en lang rekke av Venstre-ordførere fra Fiskum. Han var ikke aktiv i lokalpolitikken etter 1916, men ble innvalgt som varamann på Stortinget for Venstre i Numedal krets for perioden 1916-1918.